กสิกรดึงกิมจิควบเงินฝากเอมิเรตส์1ปีชู3.10%
บลจ. กสิกรไทย ชิงอานิสงส์สวอปเรท ส่งกองทุนเปิดเค ตราสารหนี้ต่างประเทศ 1 ปี ลงตลาด ชวนลงทุน 1 ปี ล็อคผลตอบแทน 3.10% เชื่อโอกาสรับผลตอบแทนหรูแข่งดอกเบี้ยขาขึ้นได้
7 มี.ค. 2554

บลจ. กสิกรไทย ชิงอานิสงส์สวอปเรท ส่งกองทุนเปิดเค ตราสารหนี้ต่างประเทศ 1 ปี ลงตลาด ชวนลงทุน 1 ปี ล็อคผลตอบแทน 3.10% เชื่อโอกาสรับผลตอบแทนหรูแข่งดอกเบี้ยขาขึ้นได้
นายพัชร  สมะลาภา กรรมการผู้จัดการ บริษัทหลักทรัพย์จัดการกองทุน  (บลจ.) กสิกรไทย เปิดเผยว่า บริษัทจะเสนอขายกองทุนเปิดเค ตราสารหนี้ต่างประเทศ 1 ปี ซี (KFF1YC) ในวันที่ 8-14 มี.ค.2554 ระยะเวลาลงทุนประมาณ 1 ปี ขนาดกองทุน 5,000 ล้านบาท ประมาณการผลตอบแทนหลังหักค่าใช้จ่ายกองทุนที่ 3.10% ต่อปี
“ผลตอบแทนจากกองทุนนี้อยู่ที่ 3.10% ต่อปี และไม่ต้องเสียภาษีหัก ณ ที่จ่าย ซึ่งเป็นการล็อคโอกาสรับผลตอบแทนไว้แล้ว ทำให้ผู้ลงทุนมีโอกาสรับผลตอบแทนนี้ตั้งแต่เริ่มต้นลงทุนไปจนสิ้นสุดอายุกองทุน ซึ่งถือเป็นจังหวะที่ดีสำหรับโอกาสรับผลตอบแทนสูงขึ้นจากอัตราสวอป  และแม้ว่าอัตราดอกเบี้ยจะอยู่ในแนวโน้มขาขึ้น แต่โดยปกติแล้วการขึ้นอัตราดอกเบี้ยจะมีลักษณะค่อยเป็นค่อยไป และมีการปรับขึ้นเป็นช่วงๆ ดังนั้น แม้อัตราดอกเบี้ยนโยบายจะปรับขึ้นไปยืนที่ประมาณ 3.00% ในปลายปี เมื่อเปรียบเทียบผลตอบแทนโดยเฉลี่ยในแต่ละช่วงหลังหักภาษีออกแล้ว เชื่อว่ากองทุนยังสามารถให้โอกาสรับผลตอบแทนที่น่าสนใจกว่า” นายพัชรกล่าว
กองทุน KFF1YC มีนโยบายป้องกันความเสี่ยงจากอัตราแลกเปลี่ยนทั้งจำนวน โดยจะลงทุนประมาณ 55%  ในตราสารหนี้ของธนาคารเพื่อการส่งออกและนำเข้า (KEXIM) ประเทศเกาหลีใต้ ซึ่งเป็นองค์กรรัฐวิสาหกิจที่รัฐบาลเกาหลีใต้ถือหุ้น 100% และได้รับการจัดอันดับความน่าเชื่อถือในระดับ A+ จากฟิทช์   ส่วนที่เหลือลงทุนในเงินฝากประจำ 1 ปี ของสถาบันการเงินในสหรัฐอาหรับเอมิเรตส์ ได้แก่ ธนาคาร Union National Bank (UNB)  ธนาคาร Emirates NBD หรือธนาคาร Barclays อันดับความน่าเชื่อถือจากฟิทช์ ที่ A+ / A+ และ AA- ตามลำดับ
นอกจากนี้เพื่อตอบสนองผู้ลงทุนที่ยังคงต้องการลงทุนกับกองทุนตราสารหนี้ระยะสั้น บลจ. กสิกรไทย จะเปิดขายกองทุนเปิดเค ตราสารหนี้ 6 เดือน เอ็กซ์ (KFI6MX) ในช่วงเวลาเดียวกัน ขนาดกองทุน 10,000 ล้านบาท เน้นลงทุนในพันธบัตรรัฐบาลไทยหรือพันธบัตรธนาคารแห่งประเทศไทยเป็นหลัก ส่วนที่เหลือลงทุนในเงินฝากประจำ 6 เดือนของสถาบันการเงินในประเทศ อาทิ ธนาคารออมสิน หรือธนาคารกสิกรไทย พร้อมทั้งลงทุนในเงินฝากของธนาคาร Union National Bank หรือธนาคาร Emirates NBD ในสหรัฐอาหรับเอมิเรตส์ โอกาสรับผลตอบแทนอยู่ที่ 2.60% ต่อปี ลงทุนขั้นต่ำ 10,000 บาท